Dalc’het eo bet al lid-da reiñ al label e ti-kêr Lokorn d’ar Gwener 10 a viz Meurzh 2017, dirak an it. Lena Louarn, besprezidantez Kuzul-rannvro Breizh ha prezidantez an Ofis Publik hag ar maer an ao. Antoine Gabriele.
Gounezet eo bet al label-mañ gant ar gumun abalamour ma oa bet kaset da benn ganti 11 ober da dalvoudekaat ar brezhoneg. Estreget an oberoù a sell ouzh ar panellerezh (panellerezh diabarzh ha diavaez an ti-kêr, plakennoù-straed), ar c’helaouiñ (levrig kinnig ar gumun), e kaver oberoù a sell ouzh ar c’hehentiñ (pennad-stur ar c’hannadig-kêr, pedadennoù d’an darvoudoù, paper talbennet) pe c’hoazh ouzh treuzkas ar yezh (brudañ ar c’helenn d’an oadourien)…
En he frezegenn he deus pouezet Lena Louarn war ar fed ez eo mil bouezus kas oberoù da stummañ yezherien nevez.